CELEX: 32013R1069
Language: lt
Date: 2013-10-30 00:00:00
Title: 2013 m. spalio 30 d. Komisijos reglamentas (ES) Nr. 1069/2013, kuriuo dėl natrio fosfatų (E 339) naudojimo natūraliose žarnose dešroms kimšti iš dalies keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

31.10.2013   
            
            
               LT
            
            
               Europos Sąjungos oficialusis leidinys
            
            
               L 289/61
            
         KOMISIJOS REGLAMENTAS (ES) Nr. 1069/2013
   2013 m. spalio 30 d.
   kuriuo dėl natrio fosfatų (E 339) naudojimo natūraliose žarnose dešroms kimšti iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               šis sąrašas gali būti iš dalies pakeistas pagal 2008 m. gruodžio 16 d. Europos Parlamento ir Tarybos reglamento (EB) Nr. 1331/2008, nustatančio maisto priedų, fermentų ir kvapiųjų medžiagų leidimų suteikimo procedūrą (2), 3 straipsnio 1 dalyje nurodytą bendrą procedūrą Komisijos iniciatyva arba gavus paraišką;
            
         
               (3)
            
            
               2010 m. rugpjūčio 26 d. pateikta ir valstybėms narėms perduota paraiška dėl natrio fosfatų (E 339) naudojimo kaip rūgštingumą reguliuojančios medžiagos natūraliose žarnose dešroms kimšti;
            
         
               (4)
            
            
               natrio fosfatai (E 339) įtraukti į Sąjungos maisto priedų sąrašą ir juos leidžiama naudoti tam tikruose maisto produktuose, tačiau ne natūraliose žarnose dešroms kimšti;
            
         
               (5)
            
            
               svarbios mechaninės natūralių žarnų savybės lemia žarnų plyšimą kimšimo metu ir mažesnį jų slankumą (padidėjusį kibumą) ant dešrų kimšimo antgalio; tai mažina gamybos veiksmingumą ir kelia problemų dešrų gamybos pramonėje;
            
         
               (6)
            
            
               įrodyta, kad natrio fosfatai (E 339), naudojami kaip rūgštingumą reguliuojanti medžiaga, yra tinkami natūralių žarnų slankumo savybėms pagerinti – juos naudojant palengvinamas dešrų kimšimo procesas ir sumažinama maksimali jėga bei plyšimą lemianti apkrova žarnose;
            
         
               (7)
            
            
               Maisto mokslinio komiteto nustatyta didžiausia leidžiamoji fosfatų paros dozė (3) yra 70 mg/kg kūno masės. Didžiausia pareiškėjo pasiūlyta dozė yra 12 600 mg/kg žarnų, o tai reiškia, kad didžiausias iš žarnų į galutinį dešros produktą patenkantis fosfatų kiekis būtų 250 mg/kg. Didžiausias galimas fosfatų kiekis apdorotose natūraliose žarnose sudarys 2,1 % didžiausios leidžiamosios paros dozės. Todėl tikslinga leisti naudoti natrio fosfatus kaip rūgštingumą reguliuojančią medžiagą, siekiant pagerinti mechanines žarnų, skirtų dešroms kimšti, savybes;
            
         
               (8)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas natrio fosfatus (E 339) naudoti mechaninėms žarnų, skirtų dešroms kimšti, savybėms pagerinti reiškia to sąrašo atnaujinimą ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 30 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  Maisto mokslinio komiteto ataskaitos, dvidešimt penktoji serija (p. 13), 1991 m., pateiktos http://ec.europa.eu/food/fs/sc/scf/reports/scf_reports_25.pdf
   
      PRIEDAS
      Reglamento (EB) Nr. 1333/2008 II priedo E dalyje maisto kategorijoje 08.2.3 „Mėsos apvalkalai, dangalai ir papuošimai“ po E 338–452 įrašo įterpiamas šis įrašas:
      
         
                      
                  
                  
                     „E 339
                  
                  
                     Natrio fosfatai
                  
                  
                     12 600
                  
                  
                     (4) (80)
                  
                  
                     Tik natūralios žarnos dešroms kimšti
                  
               
                      
                  
                  
                      
                  
                  
                     
                                 (4):
                              
                              
                                 Didžiausias kiekis išreiškiamas P2O5.
                              
                           
               
                      
                  
                  
                      
                  
                  
                     
                                 (80):
                              
                              
                                 Į galutinį produktą patenkantis kiekis neviršija 250 mg/kg.“